
    JEDNA

  
    *

     

    jedna može uzdahom zavrtjeti kuglu

i izmaći tlo pod nogama cijelom čovječanstvu

učiniti da se istodobno sedam milijardi tijela nađe u zraku

a da to ne zabilježi ni jedan seizmograf

može izazvati snažnu tropsku oluju

o kojoj će izvještavati sve televizijske postaje svijeta

i krstiti je imenima Bertha, Katrina, Irma, Nora, Vanessa, Wilma

može progutati Saharu, Namib i Kalahari

i ispljunuti ih usred Praga u obliku kamenih kockica

kojima su popločane ulice po kojima su gazile Kafkine i Rilkeove dječje noge

može se sjetiti da je žedna i zatvoriti sve izvore pitke vode u plastične boce

i složiti ih na beskonačne police supermarketa

kroz koje će mirno krstariti u metalnim kolicima s kotačima

može zaspati u pjenušavoj buci na sva tri Niagarina slapa

i probuditi se pijana pod Kineskim zidom

odapeti samu sebe

iz kosih očiju nepoznatog muškarca

i pogoditi te ravno u meko srce

    eto takva je

  
    DVIJE

  
    * *

     

    dvije se nikad ne dodirnu slučajno

žive na suprotnim stranama svijeta

i brčkaju noge svaka u svome mlakom oceanu

ako su žedne odrube po jedan zašiljeni vrh ledenjaka

i nazdrave izdaleka

od toga se podigne razina mora i potopi nekoliko malenih otoka

koji su im služili kao odmorišta za bijele laktove

kad nestane kriška amazonske šume i ruske tundre

nitko ne posumnja na njihovu kiselu glad

čovječanstvo doputuje avionom u Japan

sjedne za okrugli stol u Kyotu

i svečano obeća emitirati manje plina u atmosferu

meanwhile

dvije razgledavaju japanske hramove

pričaju s Murakamijem i piju rižino vino

u nedjeljno predvečerje ležeći na žalu

šapnu mu u oba uha

Haruki, nemoj se bojati globalnog zatopljenja

Zemlja je zaljubljena žena

i nitko ne može zaustaviti rotirajuću užarenu kuglu

u središtu njenog tijela

  
    * *

     

    dvije obećavaju vječnu ljubav svima koje sretnu

napuće srcolike usne i poljupcem zaljuljaju svoj odraz u vodi

na njihovim lopaticama noću umjesto mjeseca rastu lopoči

u kojima drijemaju nimfe, narcisi i neodčarani krakati kraljevići

vrteći palčevima iz čiste dosade

dvije doplove do Azurne obale

i pretvore se u tirkiz i drugo osunčano kamenje

na golim ženskim vratovima

u zlatni prskavi sjaj

ukoliko ih se dovoljno dugo promatra

muškarci ih i ne znajući zauvijek nose istetovirane

u ženskim imenima

i na njihovim mišicama i podlakticama dvije su

Lidija i Beatrice

pod pseudonimima

uokvirene u crvena srca

probodena oštrim strelicama

  
    TRI

  
    * * *

     

    tri kampiraju u Bermudskom trokutu i igraju se potapanja brodova

njihove staklene oči izbacuju trepavice kao strelice ravno u sunce

dok se ne preda i padne u okrvavljeni obzor

kad ih je Pitagora upoznao opjevao je njihovo savršenstvo formulom

o kojoj se priča i danas

zauzvrat nagradile su ga iskustvom iracionalnog broja

koje je jedva preživio

u sitne noćne sate tri vode duge ženske razgovore jašući na Golfskoj struji

i pljucaju na Atlantidu nožnim prstima milujući pješčana leđa Floride

oni koji ih ugledaju opisuju da su vidjeli malena titrava svjetla u daljini

ili zelene divovske meduze

tri se smiju tako glasno da od njihova smijeha zadrhti Atlantik i otvori se nebo

sve teorije u koje ih se pokušalo preseliti polomile su svoje blijede drhtave noge

na njihovoj masnoj koži

tri su se usavršile u čekanju vjetra

koji će ih u proljeće zgrabiti za kose

i nježno povući

prema Rtu Horn

  
    * * *

     

    tri su pokretna kompozicija

crveno, plavo i žuto što se kotrlja niz mliječno nebo

i otapa na Mondrianovom platnu

kad kistom pomiluje njihova omekšala tijela

zavrte se oko svoje osi

i ispod crnih rešetki

trbuhom zagrle bijeli obećani beskraj

plutajući svaka u svom četverokutu svjetla

tri su zauvijek same

zagledane u sebe

sezonski prošeću modnim pistama

utkane u odjeću koja visi na mršavim ramenima svjetskih modela

i mame jalove uzdahe čovječanstva

putujući Andaluzijom

Lorca ih je prokrijumčario pod hrapavim jezikom

i tri su izašle iz njegovih usta u paru

stopljene

u zeleni vjetar

u zrelu naranču

i u ljubičasti sumrak pod palminim granama

  
    * * *

     

    tri rastu pod zemljom u hladnim kanadskim rudnicima

pokrivene srebrnom mahovinom

u Mendeljejevoj križaljci njihova lakoća otvara metalni niz

i odaziva se ako joj tri puta kažeš

Li

kad se provuku kroz uspavani krvotok

kao boromejski prstenovi spojene u struku

tri mogu izvući tugu iz bilo kojeg tijela

mogu prasnuti u crvenom svjetlu novogodišnjeg vatrometa

i pasti na tvrdo tlo kao šareni konfeti kojima se gađaju djeca

kao kristalići soli

kojima je zimi posuta

zaleđena zemlja

  
    ČETIRI

  
    * * * *

     

    četiri se dogovore u trenu i nađu se u nuli pored Temze

dok Greenwich drijema

zašiljenim potpeticama izbuše rupe u ozonskom omotaču

sakriju se u maglice aurore borealis

i zaspu pokrivene sunčevim zrakama

kad se probude pomilovane vjetrom

odmaraju svoje oči na santama leda

i hrane se mladim snijegom

promrzle prste griju u krznu arktičkih lisica

i u krvavim čeljustima polarnih vukova

ljeti čuče na četiri strane svijeta

i šalju svijetleće signale umornim moreplovcima

kažu im

zrak je mekan, vjetar je povoljan, uvucite oči dublje i napnite jedra

oni koji znaju čitati iz svjetla imaju prazne dlanove

i oči koje vide daleko

sve do Sjevernog i Južnog pola

četiri na bijelim lopaticama imaju istetoviranu ružu vjetrova

i u svojim rukama drže rubove oceana

kad ih istovremeno povuku

na njihovoj površini zaplešu pijavice i zapušu monsuni

moreplovci tada iznenada izgube smjer

ispuste kormilo

i otkriju novi kontinent

  
    * * * *

     

    četiri hodaju na prstima po rubovima Tihog oceana

brišući dlanovima sjetu s visokih čela Magellanovih mornara

dok pobožni Portugalac drijema omamljen slanim tišinama

potajno svojim rukama oblikuju lice Zemlje

dubeći prolaz za drvene Victorijine bokove

i napete bijele grudi pune vjetra

četiri znaju da je velika voda postojala i prije nego li je ušla

u umorne Ferdinandove oči

u kojima se rumeni i danas

u letu svoje utrobe napune migoljavim ribama koje ispljunu

iznad Hondurasa gdje ih žene hvataju plastičnim posudama

i na vrelim osmijesima prže za nedjeljni ručak

četiri su tisuće bezimenih otočića na tvrdim petama svijeta

a njihovo međunožje pusta je Ognjena zemlja

u kojoj se mrijeste srebrne ribe

što u proljeće padaju s neba

  
    * * * *

     

    četiri su vretenasti zametak svijeta

vatra, voda, zrak i zemlja

kada se dodirnu tankim obrvama

nad nebom zaplešu munje

uvijajući se oko štange Eiffelova tornja

izbačena vrhom ženske čizme

probudi se uspavana Etna i povrati rastaljeni žar

koji svojim dahom ohlade sredozemni pasati

bježeći pred smrću

četiri se ispruže u podnožju Keopsove piramide

uđu u crnu vodu Nila

i pretvore se u oblak što sjedi nad Dublinom

i plače

od njegovih suza na oštroj irskoj koži izraste sretna trava

u kojoj četiri leže zagrljene

i glasno sanjaju

dok Zemlja spava

  
    * * * *

     

    četiri tragaju same za sobom od početka

kada su Matej, Marko, Luka i Ivan

svojim imenom potpisali istu priču

svijet još nije znao za plagijat

i čuda je bilo toliko mnogo da su prestala biti čuda

bezbroj puta prepisane i prepričane jedna drugoj

četiri se oduvijek gledaju u oči i ne znaju koja je prava

prije nego napuste knjigu

svojom čežnjom nasele bijele praznine između riječi

i stisnutih očiju skoče u najdublji zrak

kad padnu na Zemlju

niknu kao livada, šuma, jezero i planina

i tiho dozivaju sjeverni vjetar

da im oguli kožu

da im zamijeni rebra

od četiri tijela

da nastane jedna

  
    PET

  
    * * * * *

     

    pet ih pluta na tamnoj površini Velikih jezera na sjevernoj polutci Zemlje

Superior, Michigan, Huron, Erie i Ontario imena su njihovih ostarjelih ljubavnika

čije im zjene služe umjesto formalina

te vječne ljepotice uživaju boraviti na svježem zraku

i udisati miris mokre zemlje po kojoj je gazila njihova rođakinja Eva

prije nego je otkrila da je bosa i obula lakirane cipele vrtoglavih visina

ako ih sretneš u snu imat će lica poznatih svetica i crvene nokte Marilyn Monroe

ležat će u kadi i začuđeno promatrati bjelinu svoga golog tijela

pet ih voli vodu i sve što je iz vode u njima pronalazi privremeni smisao

petkom se umnogostruče u plavu ribu

i tuđim rukama nahrane pet tisuća ljudi

dok si rekao keks

uđu u rijeku Ouse

Virginijinim mirnim korakom

i izađu na obalama Crnog mora snažnije od bilo kojeg muškarca

želudac im je pun električnih jegulja i njihove oči svijetle u mraku

ako se pravilno rasporede na Sjevernom nebu zovu se Kasiopeja

i imaju mliječnu kosu u koju su se zamrsili Ptolemejevi, Kopernikovi, Galileovi, Halleyevi i Newtonovi prsti

pet ih se zaljubi u samu sebe gledajući s vedrog neba u Velika jezera

spuste se niz vlastita skliska bedra

zarone u muljevito dno i zaspu

ružičastim obrazima naslonjene

na glatko kamenje svijeta

  
    * * * * *

     

    pet ih kroz sunčev obruč znatiželjno pogledava u ljeto

sa crvenim toplomjerima pod pazusima

kad živa poraste sjednu na Mrtvo more

pritišćući njegovu površinu vrućim tijelima

od njihove težine more tiho jaukne i još malo utone samo u sebe

od čega se udubi Zemlja i zakrivi vrijeme

pet ih se snaži solju i ljepljivim prstima u zraku crta šare

nalik Descartovim snježnim šesterokutima

na kristalima polome vitke noge koje su ih nosile

niz posvećene brzace Jordana

da ih se ne primijeti

umotaju golu kožu u vodene zavjese

i cijede se niz azijsko nebo danima

meteorolozi ih tada zovu oborinama

uređajima prate njihovo kretanje

mjere volumen i izražavaju ga kubicima

i litrama po četvornim metrima

ipak bez sumnje pet će ih ostati zabilježeno

kao Gospa od snijega

kao meke pahulje nad Rimom

početkom kolovoza

  
    * * * * *

     

    pet ih pada s vrha ledenjaka u prazne nosnice svijeta

pokošene mirisom jasmina

njihova tijela uvaljana u peludno brašno

umjesto pčela

sitnim ubodima vode ljubav s ružinim laticama,

s perunikama i otrovnim đurđicama

uperivši svoj prst u njihova lica

Coco ih je učinila slavnijima od sebe

i pet ih se našlo zajedno u zraku

na jumbo plakatima

u staklenim izlozima

na ženskim vratovima i zapešćima

izmiješane u tajnom omjeru

i zauvijek omamljene sobom

pet ih isparava gradskim ulicama

i u sebi čezne za bijelim santama

što rastu iz oblaka

i nestaju

u hladnim vodama Sjevera

  
    * * * * *

     

    pet ih je zatvoreno u svakom tijelu

i otkriju se tek na dodir

kad koža popusti milovanju i otvori pore

putujući iz nepca k nebu imaju okus malina

i miris južnih vjetrova koji zavijaju u nosnicama

vješajući se na ušnim resicama

pet ih se došaptava tajnama

i krcka svjetlost među zubima

sa suncokretovim sjemenkama

kad srebrna leđa britve zarežu u njihov smijeh

žuti prah se prospe po platnu

i po tamnim krošnjama migoljavih čempresa

krijući se jedna drugoj za leđima

pet ih nikad ne zaboravlja

da su umalo ostale bez glave

i da svijet u tijelo može ući samo kroz njih

milujući ih širokim dlanovima

dozivajući ih tihim glasovima

i gledajući u noć

Vincentovim užarenim očima

  
    * * * * *

     

    pet ih se zatrči s Olimpa s vatrom u kosi

i letećim Owensovim nogama četiri puta razbije

sivo berlinsko tlo

svaka u svojoj praznini

u sredini probušenog kruga

na usnama nose obrise

Starog kontinenta

sa suncem na trepavicama i ledom u cipelama

putujući s jednog na drugi kraj svijeta

pet ih se pojavi bilo gdje

dovikujući se rekordima

u njihovoj blizini mišićavo Barnesovo tijelo

jednom rukom izbaci kuglu s ramena

sve do Neptuna

i ostane bez daha u plućima

presavijeno i tanko

kao medalja

  
    ŠEST

  
    * * * * * *

     

    šest ih ima šesto čulo od kojeg se srce šume zaledi i slomi

kada je kao dječak pobijedio diva Golijata

kralj David ih je praćkom u prašini spojio u zvijezdu

i zadovoljno pljesnuo dlanovima

držeći se za ruke skoro tri tisuće godina

šest ih se poslije studeni Kristalne noći

bespomoćno našlo na ulicama Poljske

zašiveno u odjeću Davidovih potomaka

da bi konačno raspetljale svoje prste

trebalo im je šest milijuna nečujnih izdaha

od kojih je svaki imao tijelo i broj

jednog jutra za doručkom u Wannseeu

šest ih je popilo crnu kavu i složno izglasalo vlastitu smrt

jezikom brišući tragove marmelade u krajevima usana

i glasno srčući sok od naranče

oni koji su preživjeli pričaju da je s neba u ljetnim mjesecima

padao pepeo umjesto snijega

i da su ga morali čistiti lopatama

njihova djeca danas iskašljavaju sive kristale

koji se mogu složiti u nisku koja ih će čuvati od zaborava

ili izložiti u staklenim vitrinama svjetskih muzeja

u kojima kamere svakodnevno bilježe

da jedni samo prođu pored duboko uzdahnuvši

a drugi sjednu i zaplaču nemoćno

kao Zemlja

  
    * * * * * *

     

    šest ih se noću plaši sebe i drhti u prsnom košu neba

noktima parajući koprenu Teslinog mladog sna

nad Smiljanom

natašte kroz njegove tanke vene prijeđu ocean

povremeno se ukazujući na obzoru podizanjem i spuštanjem pozlaćenih obrva

poslije dobiju glas i prospu se kao grmljavina ulicama New Yorka

gdje ih među mrvicama kruha progutaju gradske ptice

i vrate u meki zrak iz kojeg su došle

šest ih se krije u pamučnoj samoći praznih rukavica prije rukovanja

i svojom prisutnošću peckaju naboranu kožu Long Islanda

iz čista mira okrenu leđa svemu i provuku se kroz aluminijske niti dalekovoda

od čega zasvijetli Zemlja i nekoliko dalekih bezimenih planeta

u njihovom sjećanju ne postoji mjesto s kojeg su krenule

ni kojemu bi se mogle jednom vratiti bez vodiča

kad osjete da smrti nema

mirno legnu u najbliži magnetski tok

i same sebi tepaju

tesla

tesla

tesla

tesla

tesla

tesla

  
    * * * * * *

     

    šest ih se plačući otima bijelim Hendrixovim zubima

držeći se čvrsto za glatki vrat od cedra

i tražeći put od Tihog oceana

do bučnog londonskog neba

na prstima vjetra

bosonoge

provlače se kroz skoreni mrak

nad zgužvanim plahtama

pazeći da ne ugaze u njegov nedovršeni san

kada ih pomiluje punim usnama

šest ih uglas tiho zacvili

i osvaja svijet trzajima zategnutih tijela

sve dok im desni ne prokrvare

ljubičastim izmaglicama

i pretvore u blues sve što pronađu

u njegovim tamnim zjenicama

  
    * * * * * *

     

    šest ih je zarobljeno u Ahilejevom bijesu

u prvom heksametru Homerove Ilijade

stisnute svaka u svojoj tijesnoj stopi poput makova zrnja

padaju na smrznute glasnice pospanih muza kao u porculan

čuvši njihovu beskrajnu pjesmu

gospodin John Bird pogledao je kroz njihova prozirna tijela

u zamišljeni obzor

i jednim potezom spojio ih u precizni sekstant

omamljen vlastitim otkrićem

od sreće im je zaboravio podrezati malena krila trepavica

i šest ih je s njegove brade prhnulo u nebo

progutalo oblake i sjelo u vlastitu sjenu

ne znajući tko su ni kome bi pjevale

noću se pretvaraju u treperavi Kastor i rasipaju zvjezdani prah

po užarenim čelima pjesnika i po nježnim prstima astronoma

kada iz velikog crnog teleskopa u njih nemoćno ispale svoje čuđenje

šest ih se bezbroj puta prevrne u zgusnutom svjetlu Nove

i rastegne svoju ravnodušnost svodom

pojavljujući se i nestajući u okruglom staklenom oknu

poput svemirske maglice

nad zaboravljenom Trojom

  
    * * * * * *

     

    šest ih treperi u košnicama neba

udišući ružičaste oblake

nad vrhovima Annapurne

gutajući zgusnuti zrak umjesto mlijeka

da uspavaju vječnu glad

rukama glade napetu kožu bijelih trbuha

kad se poskliznu od težine

na zaleđenom boku planine

njihova tijela umotana u meki snijeg

zakotrljaju se kao lavina

otvorenih vilica

i progutaju sve što se nađe pred njima

u proljeće

ili s prvim sunčevim zrakama

šest ih se otopi i nestane u pjesmi

koja izlazi iz rupičastih štapova

što rastu iz usta usamljenih pastira

na širokim svjetlucavim obroncima

  
    * * * * * *

     

    šest ih je udomio Dante u trećem krugu Pakla

i kroz uski lijevak spustio u suho grlo svijeta

iz njega su

šest stoljeća kasnije dospjele u Hemingweyjev želudac

pomiješane s kristalićima morske soli

zakoračivši na europsko tlo ovaj ljubitelj slobode

pustio ih je da promijene agregatno stanje i presele se u britanski eter

iz kojeg su mogle lagano

između glazbenih brojeva i kišnih kapi

dvadeset i osam godina sipiti po Amyjinim crnim glasnicama

šest ih se ne ustručava sjesti za volan

bosom nogom pritisnuti gas

i u potpunom mraku ubiti sebe

i poneku buntovnu princezu u potrazi za srećom

njihovu krv u drvenim bačvama čuvaju prostrani francuski podrumi

iz kojih uredno bježe

zatvorene plutom u zavodljivo staklo

s etiketom i godinom smrti utisnutom u vosak

ljeti se ravnodušno sunčaju na padinama grčkih vinograda

slušaju glas lijepe Marie Callas kojeg iz zvučnika donosi topli vjetar

i od kojeg im nabubre meke usne

a malena tijela prsnu

na dodir

  
    SEDAM

  
    * * * * * * *

     

    sedam ih se sedmog dana odmaralo na Božjim ramenima

i snažno puhalo u velike plikove

kojima je procvjetala koža njegovih nježnih dlanova

Bogu je njihov dah povremeno mamio osmijehe zadovoljstva

pa ih je zbacio tek sutradan nakon ustajanja

brzo i nehajno

kao kad otresa prhut sa svečanog tamnog odijela

sedam ih je kao sjeme palo na nikad ugaženu rajsku zemlju i složno izraslo u stablo

sve dok ih u edenskoj dokolici nije otkrila Eva

sočno zagrizla u njihovu bezazlenost i ljupko ponudila mužu umjesto ručka

kada ih se sjeti

Bog se zaljulja u drvenom krevetu

i okrene svoje osamljeno tijelo na drugu stranu

izmučen nesanicom izbroji do sedam

duboko uzdahne

pokrije glavu pamučnim nebom

i tiho pomisli

kako bi bilo lijepo da gore

postoji neki dragi bog

kojemu bi se mogao pomoliti

umjesto svega

  
    * * * * * * *

     

    sedam ih sjedi na sedam rimskih brežuljaka

i tanašnim nogama muti brzu vodu Tibera

od mesa njihovih obraza

Michelangelo je sagradio Davida

i lakih ruku

šarenim ostacima premazao zaobljeno nebo

iznad Vatikana

sedam ih se noću prisjeća

kako ih je toplim mlijekom hranila vučica

i kako ih je šuma ispljunula usred vremena

u kojem su se carevi ubijali oštrim riječima

i noževima

one jedine znaju što je Cezar šapnuo Brutu

prije nego što ga je ugušila krvava pjena vlastitog

probušenog tijela

i koliko je duboka smrt zadana poljupcem prijatelja

bježeći pred istinom

vijugavim putevima

sedam ih nestane u kamenim ulicama

ili se naglavačke baci i utopi

u plitkoj vodi gradskih fontana

među zlatnim i srebrnim novčićima

s neizgovorenim željama

usamljenih prolaznika

  
    * * * * * * *

     

    sedam ih je u sekundi spremno obložiti čela besmrtnošću

i zavući se u metalnu cijev crnog Walthera

kao u svilenu postelju

kad se u mirnim rukama najtajnijeg agenta

spoje u metak

svojim vrelim usnama mogu napraviti rupu

u bilo kojem tijelu

mogu skočiti iz gorućeg zrakoplova

i pasti u ženski dekolte

kao dijamantna ogrlica

pijući šampanjac

i pazeći jednim okom

na sigurnost svijeta

umjesto srca među rebrima

sedam ih ima sedam zlatnih poluga

umjesto imena

dubokim glasom kaže

sedam

nula

nula

sedam

  
    * * * * * * *

     

    sedam ih noću ima otvorene oči

kroz koje prolaze krda divljih životinja

gazele, tigrovi, anakonde,

medvjedi, vjeverice, klokani

i pingvini

u njihovom snu

Zemljina kora je još uvijek cijela

nezagrižena

i propupala šarenim krošnjama stabala

koja mirišu na Stvoriteljeve žuljevite prste

kada se probude

pomilovane toplim vjetrom njegova daha

sedam ih razdvoji svoje ruke

i bez težine utone u vlažna usta

zaboravljenih mora i oceana

njihovi nožni prsti reljef su morskim psima

i pomični mamac istraživačima

stoljećima

svaka na svojoj strmoj obali svijeta

sedam ih strpljivo čeka

da ih pritisne nebo

da se zakašlje Zemlja

pod vodom da se opet spoje

njihova nevidljiva koraljna bedra

  
    * * * * * * *

     

    sedam ih gleda kroz Isaacove oči

kako se lomi proljetno svjetlo u vodi

i kako osunčano nebo cvjeta šarenim kapljicama

prebirući po tamnim trepavicama Sunca

rastaljenih ruku

tragaju za imenom nevidljive sile koja ih drži skupa

i toliko blizu

da kroz perje ptica čuju tihe otkucaje tuđega srca

naslonjene na savijena leđa Svemira

sedam ih čeka u košticama zrele jabuke

kada će pasti

i pod kojim kutem udariti u njegovu napetu misao

s crvom u sredini

u zaljuljanoj tišini

dovoljno je da mu čvrsto zagrle ključnu kost

da mu pridrže prostor i razmaknu vrijeme

pa da jasno vidi

s obje strane svoje jednadžbe

ono što pleše i svira

pod tankim opnicama

u svim stvarima

  
    * * * * * * *

     

    sedam ih se vrti u oblaku letećeg kamenja

i očima miluje plinovitu kožu Saturna

kad zimsko nebo eksplodira

i nad Zemljom se ukaže mlado lice Oriona

one brzo zamijene mjesta

i zatrepere izdaleka novim bezbrižnim sjajem

gledajući kroz stakleno oko

u njihovu plavičastu aureolu

Galileo ih je nazvao oblim zvijezdama

i prstima rastreseno pogladio bradu

iz koje ih se sedam prosulo po podu

vrebajući njegovu prvu glad

koja će ih jednim potezom vratiti na nebo

na tlu uzmu oblik Malog medvjeda

i pokriju se svjetlucavom prašinom

što tiho sipi u njegovu sobu

iz bijele samoće Svemira

  
    * * * * * * *

     

    sedam ih spava dubokim samurajskim snom

na oštrici kratkoga mača pod papirnatim pokrivačem

i kroz trepavice prati

crveno otvaranje Mishimine utrobe

i njegov bezglavi pad u prazno

čitajući jedna drugoj s čela njegovu zadnju pjesmu

ležeći na čvrstom tlu

i grcajući vlastitu toplu krv

ne znajući da im je obećano

roditi se još sedam puta

sedam ih uglas kaže

tako tužno padamo

tako tužno

kao kad nad Tokyjem s prvim pahuljama snijega

noću leti bezimena smrt

i ne zna se na čije će vjeđe sjesti

i u čijem će snu odmoriti

svoja crna mokra krila

  
    OSAM

  
    * * * * * * * *

     

    osam ih teži u beskonačno

u zvonkoj oktavi

izuju svoje crne cipelice na praznom crtovlju neba

i mirno ušeću u Beethovenovu gluhoću

kao da ulaze u mlaku osoljenu vodu

violinskim ključem golicajući mu ušne resice

njegovom rukom ispišu devet rajskih simfonija

od kojih stotinu i osamdeset godina poslije zadrhti duša Zemlje

ležeći pod zelenim palmama u Sumatri

od njenog uzdaha podigne se Indijski ocean

čvrsto zagrli kopno

opustoši ga i ode

osam ih vječno kruži oko Sunca

držeći svojim rukama veliki kotač Svijeta

i pjevušeći o punoći

kada se umore od titranja

nenajavljeno kao propuh uđu u Berlinsku filharmoniju

sjednu u prvi red

i dopuste orkestru da ih netremice gleda

u širom otvorene oči

  
    * * * * * * * *

     

    osam ih je teže od zraka i mekše od vode

i nitko ne može toliko duboko udahnuti

da ih zauvijek zadrži unutra

u ružičastim cvjetovima alveola u grudima

pazeći da se ne razliju

na prstima uđu u zatvoreni krvotok

i izađu kad hoće

noću iz njihovih bedara

na Mjesecu raste srebreno kamenje

i pale se male nevidljive vatre

nad visokim kraterima

osam ih plavim tilom obrubljuje Zemlju

i prede bijeli pamuk oblaka

da se njime pokriju gola leđa šume

čija ih koža uvijek iznova rađa

udah – izdah

i kroz pore

kad hoće

  
    * * * * * * * *

     

    osam ih u osami izaziva vjetar

vješajući se po suhim travkama australskih savana

i tjerajući pred sobom pospana stada klokana i koala

držeći se zubima za njegove snažne mišice

leđa kontinenta pretvaraju u prah i pepeo

dok ne postanu praškasta pustinja bez imena

u mraku se pretvore u svijetleće crve

koje djeca hvataju golim rukama i spremaju u staklene boce

ili se sakriju na dno ugaslog vulkana

hvatajući dah i grijući stopalima naježenu zemlju

Prometej se više puta pokajao

što je njihove crvene kose zavezao u isti obruč i bacio na Zemlju

kao što mladenka baci buket ne znajući u čije će ruke pasti

u kolovozu osam ih se ušulja u crnu košulju neba

i ponavlja svoj svijetli pad

netko onda glasno kaže

to su sv. Lovre suze

to su Perzeidi

to su meteori

to je vatra s neba

netko samo gleda i zadivljeno šapne

zvijezde padalice

gle tamo

sad je

i još jedna

  
    * * * * * * * *

     

    osam ih bosim nogama prevrće sklisko kamenje

tražeći zapise o sebi po praznim koritima Zemlje

one ne znaju da pjesma o njima nikada nije napisana

i da im nitko nije dao ime kojemu bi se mogao odazvati

neki osunčani trg svojim fontanama

ili vijugava ulica treperavim krošnjama stabala

kada su dospjele u ruke Sirijcu Androniku

od njihovih kostiju sagradio je Toranj vjetrova

i osam ih je dobilo lebdeća tijela grčkih bogova

koji svojim krilima sijeku stoljeća

vrteći se u oktogonu vremena

i ljuljajući se na ukrštenim sjenama

leđima traže Sunce da ih obori zrakama

da na tlu od njih ne ostane ništa

osim tamnih i svijetlih pruga

usporednog trajanja

  
    * * * * * * * *

     

    osam ih glavom prođe kroz ušicu igle

vukući za sobom samostansku tišinu

utkanu u tanke žile mladih agava

prebirući njihova vretenasta tijela

umjesto krunice

malene sestre ih vežu oko pasa

i kao zavjet nose kroz šupljinu dana

kad izuju umor i uđu u bijele čahure noći

spreme ih u kosu i zavežu u klupko

molitvama

osam ih se u snovima sestara

zapriča samo sa sobom

i pomiri s Bogom

tada umjesto snijega pahulje čipke

padaju na otok

i na meke pokrivače

i sestrama bude u krevetu toplo

  
    * * * * * * * *

     

    osam ih pogledom gađa svoj tamni odraz

na suprotnoj strani šahovske ploče

i čeka početak izmišljene bitke

koji će označiti lagano guranje u leđa

ili nečiji topli prsti na vratu

kada ih iščupaju iz tvrde nepomičnosti uma

i premjeste u prazno polje

spremne su bez glasa pasti na zemlju

i opet ustati za kralja

jednom kad krenu

one znaju da povratka nema

i nikad ne gledaju iza sebe

u uspravnu šumu bez stabala

osam ih zna da može izabrati veće i snažnije tijelo

i razvući se kao dijagonala

da se može ponovno roditi

ili samo leći pored

kad nogama dođe do kraja

  
    * * * * * * * *

     

    osam ih bubri u kapljici tinte

na vrhu Shakespearovog pera

zavezanih ruku čekajući vlastito smaknuće

kad napokon legnu u papirnatu sjenu

prometnu se u kraljevsku okrutnost

i krvavim očima potope

raskošno tijelo Mary Rose i prije porinuća

osam ih se skriva

pod obodom Henrikova šešira

vrebajući utrobu triju Katarina, dviju Anne

i omiljene Jane

iz čijih malenih dojki teče bijela osveta

umjesto mlijeka

tapkajući u čistoj nuli osam ih ne zna

s koje strane se zatrčati

u otvorene čeljusti Zemlje

i kako pasti

i odvojiti život od imena uz koje stoje

uspravne na jednoj nozi

kao balerine

u čijim palčevima pod flasterom pulsira zgusnuta krv

dok ne prošiklja u crveni obzor

u ružu

u slavni sonet

  
    * * * * * * * *

     

    osam ih mreška glatku površinu paklenih jezera

pokrivajući grudi rumenom mećavom

trešnjinog cvijeta

snatreći pod niskim oblacima

zadižu košulju proljetnog vjetra

i kineskim morem raznose papirnate ždralove

i vlastita besmrtna tijela

iz mesa njihovih modrih kostiju

meko utisnutih u platno

može niknuti sreća i popeti se prstima

uz kralježnicu Jangcea

do kamenih bedara zaboravljene Tagle

ako ih mršavi pustinjaci pronađu

stave ih pod jezik

kao tabletu

čvrsto zatvore oči

i skoče

u sve

ili u ništa

u okrugli Tao

  
    DEVET

  
    * * * * * * * * *

     

    devet ih je savijeno u zlatnim kovrčama

nad visokim Apolonovim čelom

kada njegovim tjemenom zapušu vjetrovi znatiželje

spremno isprave i podignu svoje sjene

i kao sjeme se razlete zrakom

Euterpa, Kaliopa, Klio

Erato, Melpomena, Polihimnija

Terpsihora, Talija, Uranija

njihova su imena kada siđu s neba

i podmetnu svoje nadlaktice

na meko uzglavlje Svijeta

iz njihovih usta noću izlazi ista pjesma

i sitno kao proljetna kiša pada

u široko sito sna

oni koji ih čuju

umjesto kamenja

u rukama prevrću vrele zvijezde

i guraju ih duboko u sebe

dok im jezici ne proplešu

a oči ne povrate treperavi sjaj

  
    * * * * * * * * *

     

    devet ih stoji s licem u zemlji i nogama u zraku

ljubeći stopalima obraze vjetra

i pjevajući jezikom kojim govori sve drveće svijeta

ako ih se gleda iz daljine devet ih je tamna sjena

obrasla lišćem crne johe

ili savijena vrba potonula u vlastiti zaborav

nad livadom su visoke breze

ili četiri grma lijeske pod pet zvonkih jasena

otrovna tisa što igličastim sjenama

probada gorske brijestove

pokrivene zelenim koprenama hrastova

devet ih je šuma koja kuca tvrdim srcem glogova

dum dum dum

tam tam tam

dum dum dum

i samo usnuli Druidi pored svete vatre

ponekad čuju

njezin promukli opominjući glas

  
    * * * * * * * * *

     

    devet ih zatvori oči i skoči iz jednog života u drugi

meko kao da skaču u duboku sjenu

u Crveno more

ili Chagallov štafelaj

na slici se stisnu pod bijeli veo s letećim mladenkama

s kozama

s violinama

i bez krila lebde nad Vitebskom

koji je i sam napustio Zemlju

i postao san

devet ih se uvijek dočeka na noge

i zatrči u sebe kao u prazan hram

nakon što na prašnjavoj istini polome svoj dugi vrat

svečano uđu u posljednji stavak najradosnije simfonije

progutaju note i odu

hihotom brišući jedna drugoj svaki trag

  
    * * * * * * * * *

     

    devet ih leži u crnom srcu Mordora

gledajući nebo praznog pogleda

kad shvate da su se omakle sebi

usred stvaralačkog bunila

ustanu

tri po tri

zbace kraljevske plašteve besmrtnih prikaza

i zavodljivo uđu u bijelu limuzinu s neprobojnim staklima

s vrećicama u rukama

i crvenim ružom na usnama

vrludajući obalama mutnog Hadsona

i klizeći newyorškim avenijama

devet ih se trepavicama i laktovima probija

do velikog Tiffany izloga

gdje satima statiraju

bez odraza

mutno se prisjećajući

da tama u njima traži

samo jednoga

  
    * * * * * * * * *

     

    devet ih se njiše na drhtavim uvulama u grlu boga Odina

jednim okom prebirući po paučini njegova sjećanja

ono što pronađu

brzim pokretom kapaka pretvore u crne ptice

koje se uvijek vraćaju njegovim ramenima

umjesto mesa noseći duše mrtvih ratnika u kljunovima

devet ih dugim rukama miluje vodu i pomiče riječna korita

zatežući zamišljenu os oko koje se vrti Zemlja

i zrakasto tijelo umornog Visiboga

u pjesmi

lete na krilatim konjima

i same sebe nazivaju Valkirama

i jastrebovima ženama

i dok u sjeni vlastite sudbine brbljaju o slavnim bitkama

iz ružičastih usta im se prosipaju malena čudesa

koja preko noći izrastu

u visoko stablo

u mokru daljinu

u zlatnu kišu

u srce

čovjeka

  
    * * * * * * * * *

     

    devet ih odgađa svoj zadnji dolazak na Zemlju

i polako mašući krilima

poput vjetra na poljima pamuka

otresaju višak paperja pod pazusima

umivene svjetlošću

koja im umjesto suza teče iz očiju

nalik su sunčevim zrakama

koje se zabadaju u leđa gradova

i gase mrak u debelim žilama ulica

svake večeri u devet

kao ptice na granama

devet ih se sjati na Božjim rukama

i zapjeva u korovima

Kerubini, Serafini, Prijestolja

Gospodstva, Sile, Vlasti

Vrhovništva, Arhanđeli, Anđeli

dozivaju se složnim glasovima

i kao meka jeka

odzvanjaju zrakom

među lišćem u visokim topolama

  
    * * * * * * * * *

     

    devet ih nikad ne napušta sobu

polegnute među daskama na drvenom podu

zacvile pod svakim centimetrom svjetla

koje na njih padne i otkrije im krhke kosti

da iznad glave imaju čisti svod

oplijevile bi i najdalja zviježđa

i kredom u mraku nacrtale precizan tlocrt Svijeta

devet ih ne zna koliko su meridijana daleko

jedna od druge

i od sebe

i koliko traje padanje kroz zemlju

u Danteovoj pjesmi

one su nevidljivo prstenje oko struka čovječanstva

i izgubljeni steznik savjesti na dnu papirnatog jezera

misao o nebu što vijori visoko

zapletena među gole grane

s najlonskim kesama

  
    * * * * * * * * *

     

    devet ih devet puta prođe kroz zategnutu omču smrti

natečenih očiju i uzburkane krvi

pomilovane plavom kraljevskom rukom

u košuljama punim vjetra

odgurnu se o čvrsto tlo

i okrenu leđa zelenim brežuljcima

crvenokosim ženama

i razbježalim ovcama

njihova srca osuđena na vječni izgon

nalik su djetelini s četiri lista

što treperi u tuđim rukama

i malim mjedenim medaljama

za hrabrost

što ih o vratove vješaju djeca

režući meso oceana mrkim pogledima

i oštrim psovkama

devet ih sebi glasno obeća

ponoviti isti zločin

na suprotnoj strani planeta

ne znajući da u rukama već drže drugi život

i drveno kormilo Novoga Svijeta

  
    * * * * * * * * *

     

    devet ih nema nebeske koordinate

kojima bi se mogao odrediti njihov položaj sa Zemlje

u odnosu na Mjesec one su drugdje

potopljene u oku

ili u nečijoj zapretanoj želji

u utrobi žene

datum svog izlaska računaju palčevima

upirući se o tanku opnu sna

i gutajući mlijeko zelenih smokava

ljepljivim usnama

devet ih devet mjeseci udiše tuđi zrak

praveći si meso od krvi i vode

i dubokih udisaja

pazeći da se ne raspu prije vremena

plutaju zatvorene kao ljekoviti prah

u kapsulama za budućnost

u kojoj se već njišu na vlastitim rukama

ni-na-na

ni-na-na

ni-na-na

kao na granama jablana

  
    DESET

  
    * * * * * * * * * *

     

    deset ih živi u bankomatima širom svijeta

i čekaju da ih otključaš tajnim znamenkama

čiji redoslijed pojavljivanja znaju samo tvoji mršavi prsti

imaju lica muškaraca koji su ispisali poznatu povijest

i ljubičaste kose iz kojh se prosipaju nule koje si klesao godinama

s rukom na njihovom vitkom struku smiješ prošetati Wall Streetom

i ući u svaku kockarnicu Las Vegasa gdje će te odmah napustiti

pretvoriti se u okrugle žetone i isplaziti svoje crvene jezike iz usta automata

možeš ih dugo gladiti i držati u izlizanom novčaniku

ili poslati na odmor u Švicarsku

možeš ih umnožiti u kovanice i spustiti lakom kretnjom

u ruku Ciganke na uglu koja će ti obećati zdravlje i dobru ženu zauzvrat

ako ne pripaziš

deset ih se može utrostručiti i postati srebreno

izdati Boga

i objesiti čovjeka

o tanko drvo

  
    * * * * * * * * * *

     

    deset ih stane iza uske zavjese

i satima gleda u Márquezove prste

kako se penju po crnim tipkama mašine za pisanje

njegova glava u oblaku dima podsjeća ih na planinu Fuji

ispod koje su s Bashōm ispijale zeleni čaj za proljetnih svitanja

kad osjete trnce u nogama promeškolje se

i s trepavica otresu ostatke leda

ravno na drveni stol pred piščeve umorne oči

ispustivši uzdah olakšanja od kojeg ih deset popada s nogu

García protrlja led među toplim dlanovima

utisne novi papir i krene ispočetka brojati samoću

nakon pune dvije trudnoće

koliko mu je trebalo da pronađe put iz kišovitog Maconda

i vrati se u svoju zaboravljenu sobu

deset ih se pomnožilo samo sa sobom i spojilo u zraku

pretvorivši se u sunčevo svjetlo

koje probija kroz mutno staklo prozora

i zavodljivo pleše po Gabovom licu

golicajući mu nepce

mameći mu riječi

i ližući prazan papir

vrućim jezicima

  
    * * * * * * * * * *

     

    deset ih je urezano u kožu Sinaja

i prepušteno pustinjskim vjetrovima

da zaglade brazde

i ohlade užarenu bol među bedrima

vjerujući da ih je rodila Božja nesanica

deset ih se ukazalo sitnim slovima

i na Mojsijevim rukama pobjeglo

iz nepomičnosti kamena

u želji da se zauvijek presele k ljudima

lutaju rimskim cestama

tražeći uzglavlja za svoja krvava stopala

i poljupce za izubijana koljena

iz njihove kose pred Lazarevom kućom

u istom danu izrasla je smrt

pa šuma zlatnih palmi

ruža

i smokava

uspravna kao podignuto tijelo pravednika

Riječ je umjesto njih presjekla vrijeme napola

i deset ih je postalo fina prašina

što prije ulaska u nebo pada s Božjih cipela

po drvenim klupama i kamenim podovima

u praznim katedralama

  
    * * * * * * * * * *

     

    deset ih gleda preko ramena u vrtoglavo grlo vremena

tražeći nova sidrišta u preponama

i među madežima na leđima

dok hodaju osunčanim ulicama

sva povijest Zapada složena i zaključana u malim kovčezima

pružena je zemljom s njihovim sjenama

i namjerno zaboravljena

u vodama Meksičkog zaljeva mirno operu ruke

prije i poslije rata kao poslije uragana

diveći se čistom prostoru koji se pruža pred njima

i držeći nebo stopalima

deset ih ne zanima

spuštena koprena na licima bijelih udovica

ni nabubrena tijela dječaka i djevojčica

nasukana s gumenim čamcima i ribama

na oštrom kamenju Sredozemlja

s mjesta na kojem stoje

danima prije nego se negdje podigne more

mogu vidjeti dolazak tsunamija

i dahom poravnati i najmanji nabor

na svilenoj plahti Svemira

  
    * * * * * * * * * *

     

    deset ih raste iz otvorenih dlanova

razdvojeno šiljatim prazninama

i trokutima zraka u koji tonu

od njihovog čvrstog stiska pomodri koža Zemlje

i razlije se poneko svjetsko more

u daljini

nježno se savijajući

deset ih tijelom obuhvati

sve osim sebe

i tjemenom probuši nebo

gladeći kuštrave kose sibirskih i kanadskih tajgi

jagodicama kao da kušaju šlag

poravnaju snijeg na vrhovima francuskih Alpi

i spuste se same na sebe

u molitvi ili strahu

jedna uz drugu

čvrsto priljubljene

  
    * * * * * * * * * *

     

    deset ih zađe s egipatskim suncem

u crvene nabore Nila

osluškujući kreket žaba koje će se umjesto kiše

prosuti s neba

lako kao da usnama pritišću vodu

umnože se u krilati roj

spreman da dva put do krvi izbode zemlju

njihove ugasle oči tamnije su od smrti

i njezinih izbirljivih ruku

koje stvaraju ružičaste kratere

i na najtvrđoj koži

kad ih se zazove podignutim štapom

deset ih ledenim kuglama i munjama obasipa svijet

i gađa ga u meke rane

oštrim skakavcima

plazeći tri dana po gustoj tami

kao zmije na trbusima

uđu u malena prvorođena tijela

pojedu im srca i odu

na čelima odnoseći Ramzesovu okrutnost

poput trofeja

  
    * * * * * * * * * *

     

    deset ih ima sudbinu zapisanu u pjesmi

i kožu natopljenu žutim voskom samoće

iz njihovih grafitnih prstiju rastu tople ciklone

i na Zemlju padaju okrugla slova

od kojih se ne mogu složiti riječi

ležeći na obrazima vulkana

mirno promatraju

kako im tijela postaju ista para

i kako nestaju u zraku

deset ih zna da će se vratiti jednoga dana

u niskom oblaku

dotaknuti stopalima izmišljeno tlo Nigger Islanda

i ubiti se samo

položivši glavu na oštri horizont

kao na stranicu

Agathinog nedovršenog romana

  
    * * * * * * * * * *

     

    deset ih glasom može pokidati sjene stabala

i izbiti stopala iz mokre zemlje

svemu što je uspravno i visoko

i što stoji samo posred sebe

otkriveno

umjesto noža u rukama imaju nazubljeno svjetlo

koje reže i peče

moleći da se negdje otvori koža

i pusti ih u vedro nebo

deset ih se kotrlja s oblacima

šireći crno nepce nad zelenim livadama

i brojeći prstima koliko su kilometara

jedna od druge daleko

i koliko im sekundi treba do prvog čvrstog zagrljaja

u kojem će nestati tonući

u gromoglasni šapat

u ranjeno tijelo

  
    * * * * * * * * * *

     

    deset ih pliva u Atlantskom oceanu

zubima se držeći za stoljetni led

koji je slomio metalne kosti Titanica

kao slamku

i preko noći otplutao na bijelo filmsko platno

na kojem svaka smrt izgleda daleka i mala

na njihovim leđima odmaraju se morske ptice, vjetrovi, sjene

i krila albatrosa lutalica

koji jedini znaju put u zvjezdano nebo

i kako se s njega vratiti k sebi

kad ih se gleda sa Sunca

deset ih je ista velika riba

koja je mučila starog Santiaga

i bacila ga u san s lavovima

nad kojim bdije cijela Havana

u očima dječaka

opasane strpljenjem kao redovnici kad mole

deset ih nikad ne zaboravlja vodu

i ono što pod njima u dubini raste

i ne da im da iz vode odu

  
    * * * * * * * * * *

     

    deset ih se ne sjeća svog početka na Zemlji

ni prizora koji im je prvi nastanio oči dok su se valjale

nad bokovima Eufrata i Tigrisa

držeći tijela visoko da im ne promoče kožu

možda je to bila ptica

koja je jednim krilom presjekla obzor

i kriknula u samoću Sunca kao da se ne boji

ili riba

koja je na trenutak napustila jato

i skočila visoko u rumeni zrak

da prije smrti vidi svoj odraz u vodi

možda su bile potopljene šume

koje je zanjihao vjetar

da čuje kako im kosa pjeva

i kako im škripe crne kosti

ili oštro kamenje na uskim obalama

što još nije sraslo u planinu

kada ih pitam

deset ih kaže

ne znam

možda su bili oblaci što prolaze Baudelairovom pjesmom

divni oblaci

i pokažu mi prstom

